
Biztonságiasítás és szerepelmélet a XXI. században: Japán példáján keresztül

Az elemzés a biztonságiasítás/szekuritizáció jelenségét taglalja Japánban a Szenkaku/Diaoyu-szigetek és a Kínai Népköztársaság kapcsán, ezzel összefüggésben lényeges elemként szerepel a következő három elméleti iskola: realizmus, liberalizmus, konstruktivizmus. Az elméleti keretrendszert három részre osztottam: 1) az említett három iskola kapcsán a Szenkaku/Diaoyu-szigetviták jelentősége, 2) szerepelmélet kapcsán Abe Shinzō miniszterelnökségének bemutatása, és 3) biztonságiasítás elméleti alapjai, kiegészítve a szigetviták által biztosított történelmi példákkal. A gyakorlati részben a globalizált világ vonatkozásában ismertetem az aktuális szekuritizációs trendeket, különös tekintettel Abe Shinzō egy sikeres és egy sikertelen biztonságiasítási kísérletére 2006-07, valamint 2012-15 között.
Az értekezésben tehát kiemelt szerepet kapott a biztonságiasítás jelensége (a biztonságelméletek vonatkozásában), valamint a szerepelmélet a Szenkaku/Diaoyu-szigetviták kapcsán. Ezek alapján az alábbi két hipotézist állítottam fel: 1) Abe Shinzō Szenkaku/Diaoyu-szigetekkel kapcsolatos retorikáját a szerepelmélet és a biztonságiasítás által vizsgálva azonos következtetéseket vonhatunk le Japán Kínával kapcsolatos külpolitikájában, 2) Szenkaku/Diaoyu-szigetek megjelenése – a XXI. század biztonsági környezetében – a japán szekuritizációs retorikában képes meghatározni a biztonságiasítási kísérlet sikerét/sikertelenségét. Dolgozatomban ezen kérdések mentén haladva igyekeztem ismertetni a már említett jelenségeket.



